

VLADA REPUBLIKE HRVATSKE

Zagreb, prosinac 2024.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
|  **Predlagatelj:** | Ministarstvo zaštite okoliša i zelene tranzicije |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predmet:** | Prijedlog Odluke o nastavku financiranja projekata izgradnje četiri centra za gospodarenje otpadom odobrenih u okviru Operativnog programa Konkurentnost i kohezija 2014.-2020. i davanju suglasnosti Ministarstvu zaštite okoliša i zelene tranzicije za preuzimanje obveza na teret sredstava Državnog proračuna u razdoblju od 2025. do 2028. godine za sklapanje ugovora o sufinanciranju i ugovora o dodjeli bespovratnih sredstava iz Programa Konkurentnost i kohezija 2021.-2027. |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Banski dvori | Trg Sv. Marka 2 | 10000 Zagreb | tel. 01 4569 222 | vlada.gov.hr

 PRIJEDLOG

Na temelju članka 8. i članka 31. stavka 2. Zakona o Vladi Republike Hrvatske („Narodne novine“, br. 150/11., 119/14., 93/16., 116/18., 80/22. i 78/24), članka 48. stavka 2. Zakona o proračunu („Narodne novine“, br. 144/21) i u vezi sa člankom 23., stavkom 7. Zakona o izvršavanju Državnog proračuna Republike Hrvatske za 2024. godinu („Narodne novine“, br. 149/23 i 125/24), Vlada Republike Hrvatske je na sjednici održanoj \_\_\_\_\_\_\_\_\_\_\_\_\_\_\_\_ 2024. donijela

**O D L U K U**

**o nastavku financiranja projekata izgradnje četiri centra za gospodarenje otpadom odobrenih u okviru Operativnog programa Konkurentnost i kohezija 2014. – 2020. i davanju suglasnosti Ministarstvu zaštite okoliša i zelene tranzicije za preuzimanje obveza na teret sredstava Državnog proračuna u razdoblju od 2025. do 2028. godine za sklapanje ugovora o sufinanciranju i ugovora o dodjeli bespovratnih sredstava iz Programa Konkurentnost i kohezija 2021.-2027.**

**I.**

Projekti izgradnje četiri centra za gospodarenje otpadom (u daljnjem tekstu: CGO) Babina gora, Lećevica, Lučino razdolje i Piškornica, odobreni su u okviru Operativnog programa Konkurentnost i kohezija 2014. – 2020. (u daljnjem tekstu: OPKK 2014.-2020.) te će se nastaviti sufinancirati kroz Program Konkurentnost i kohezija 2021. – 2027. (u daljnjem tekstu: PKK 2021.–2027.).

**II.**

Ukupno procijenjeni prihvatljivi troškovi projekata izgradnje četiri CGO-a u iznosu od 293.977.202,00 EUR financirat će se kroz PKK 2021.–2027. sredstvima Europskog fonda za regionalni razvoj u ukupnom iznosu od 57.559.696,00 EUR za sva četiri CGO-a, odnosno po 14.389.924,00 EUR za svaki pojedini projekt. Preostali dio procijenjenih prihvatljivih troškova osigurat će se na način da će Korisnici, tvrtke u vlasništvu jedinica lokalne i područne (regionalne) samouprave, a koje upravljaju radom CGO-a, sufinancirati 15% prihvatljivih troškova što iznosi 44.096.580,00 EUR, a ostatak u iznosu od 192.320.926,00 EUR će u jednakim omjerima osigurati Ministarstvo zaštite okoliša i zelene tranzicije kroz Državni proračun i Fond za zaštitu okoliša i energetsku učinkovitost (u daljnjem tekstu: Fond), odnosno svaki u iznosu od 96.160.463,00 EUR.

**III.**

Zadužuje se Ministarstvo zaštite okoliša i zelene tranzicije da pripremi ugovore o sufinanciranju projekata kojima će se za svaki pojedini projekt definirati iznos preostalih prihvatljivih troškova i točni omjeri sufinanciranja, te da pripremi i Ugovore o dodjeli bespovratnih sredstava s korisnicima sukladno propisanim pravilima za PKK 2021.–2027.

**IV.**

Daje se suglasnost Ministarstvu zaštite okoliša i zelene tranzicije za preuzimanje obveza na teret sredstava Državnog proračuna Republike Hrvatske u razdoblju od 2025. do 2028. godine u ukupnom iznosu od 153.720.159,00 EUR za sklapanje ugovora iz točke III. ove Odluke kako slijedi.

* Ugovori o sufinanciranju projekata u ukupnom iznosu od 96.160.463,00 EUR po godinama i iznosima kako slijedi:

|  |  |
| --- | --- |
| Godina | Izvor 11 Opći prihodi i primici |
| 2025. | 16.684.764,00 |
| 2026. | 32.233.777,00 |
| 2027. | 20.108.988,00 |
| 2028. | 27.132.934,00 |
| Ukupno | 96.160.463,00 |

* Ugovori o dodjeli bespovratnih sredstava u ukupnom iznosu od 57.559.696,00 EUR po godinama i iznosima kako slijedi:

|  |  |
| --- | --- |
| Godina | Izvor 563 Europski fond za regionalni razvoj |
| 2025. | 12.517.674,00 |
| 2026. | 22.347.159,00 |
| 2027. | 9.233.494,00 |
| 2028. | 13.461.369,00 |
| Ukupno | 57.559.696,00 |

Sredstva Državnog proračuna Republike Hrvatske za financiranje procijenjenih prihvatljivih troškova projekata iz točke I. ove Odluke planirana su u Državnom proračunu Republike Hrvatske za 2024. godinu i projekcijama za 2025. i 2026. godinu, na Razdjelu 078, Glavi 07805 Ministarstvo zaštite okoliša i zelene tranzicije, aktivnosti K905056 Program Konkurentnost i Kohezija 2021. – 2027.

Plaćanja koja proizlaze iz obveza preuzetih u skladu s ovom Odlukom Ministarstvo zaštite okoliša i zelene tranzicije dužno je uključiti u financijski plan u godini u kojoj obveza dospijeva.

**V.**

Sredstva Fonda u ukupnom iznosu najviše do 96.160.463,00 EUR za sufinanciranje procijenjenih prihvatljivih troškova Projekata osigurana su djelomično na aktivnosti K200003 – Gospodarenje otpadom - Izgradnja centara za gospodarenje otpadom iz prihoda od prodaje emisijskih jedinica putem dražbi sukladno Planu korištenja financijskih sredstava dobivenih od prodaje emisijskih jedinica putem dražbi u Republici Hrvatskoj do 2020. godine („Narodne novine“, br. 19/18, 84/19), iz prihoda od prodaje emisijskih jedinica putem dražbi sukladno Planu korištenja financijskih sredstava dobivenih od prodaje emisijskih jedinica putem dražbi u Republici Hrvatskoj od 2021. do 2025. godine (KLASA: 022-03/21-04/76, URBROJ: 50301-05/27-21-3, od 18. lipnja 2021. i KLASA: 022-03/22-04/82, URBROJ: 50301-05/27-22-2, od 9. ožujka 2022.), te će se preostali iznos sredstava osigurati sukladno raspoloživim izvorima financiranja i dinamici provođenja projekata u financijskom planu Fonda za 2025. godinu s projekcijama za 2026. i 2027. godinu odnosno u financijskom planu u godini u kojoj obveza dospijeva.

**VI.**

Zadužuje se Fond sklopiti ugovore o sufinanciranju Projekata s Korisnicima za:

* CGO Babina gora čiji ukupno procijenjeni prihvatljivi troškovi Projekta u okviru PKK iznose 41.489.197,00 EUR sufinancirat će se sredstvima Fonda najviše u iznosu do 10.437.947,00 EUR odnosno najviše do 26 % procijenjenih prihvatljivih troškova Projekta.
* CGO Lećevica čiji ukupno procijenjeni prihvatljivi troškovi Projekta u okviru PKK iznose 93.578.043,00 EUR, sufinancirat će se sredstvima Fonda najviše u iznosu do 32.575.706,00 EUR, odnosno najviše do 35 % procijenjenih prihvatljivih troškova Projekta.
* CGO Lučino razdolje čiji ukupno procijenjeni prihvatljivi troškovi Projekta u okviru PKK iznose 67.346.729,00 EUR sufinancirat će se sredstvima Fonda najviše u iznosu do 21.427.398,00 EUR odnosno najviše do 32 % procijenjenih prihvatljivih troškova Projekta.
* CGO Piškornica čiji ukupno procijenjeni prihvatljivi troškovi Projekta u okviru PKK iznose 91.563.233,00 EUR sufinancirat će se sredstvima Fonda najviše u iznosu do 31.719.412,00 EUR što čini najviše do 35 % procijenjenih prihvatljivih troškova Projekta.

**VII.**

Ova Odluka stupa na snagu danom donošenja.

KLASA:

URBROJ:

Zagreb, \_\_\_\_\_\_\_\_\_\_\_\_ 2024. godine

**PREDSJEDNIK**

 **mr. sc. Andrej Plenković**

**OBRAZLOŽENJE**

Na temelju članka 48. stavka 2. Zakona o proračunu („Narodne novine“, broj 144/21) proračunski korisnici Državnog proračuna mogu preuzeti obveze iz ugovora koji zahtijevaju plaćanje u sljedećim godinama, neovisno o izvoru financiranja, isključivo na temelju odluke Vlade koju predlaže nadležni ministar, a za koju je prethodnu suglasnost dalo Ministarstvo financija.

Člankom 23. stavkom 7. Zakona o izvršavanju Državnog proračuna Republike Hrvatske za 2024. godinu („Narodne novine“, broj 149/23 i 125/24) propisano je da ako se radi o ugovorima za provedbu projekata sufinanciranih iz sredstava Europske unije i sredstava pomoći inozemnih vlada, korisnici obveze po ugovorima koji zahtijevaju plaćanje u sljedećim godinama mogu preuzeti uz odluku Vlade ako ukupna vrijednost sufinanciranja iz Državnog proračuna, ne uključujući izvor financiranja 12 Sredstva učešća za pomoći, po ugovoru prelazi iznos od 1.500.000,00 EUR.

Vlada Republike Hrvatske je u lipnju 2023. godine donijela Plan gospodarenja otpadom Republike Hrvatske za razdoblje 2023. do 2028. godine („Narodne novine“, broj 84/23), koji sadrži niz mjera koje doprinose ciljevima koje je Republika Hrvatska dužna ispuniti sukladno EU direktivama i Ugovoru o pristupanju. Posebno važnima smatraju se mjere Europskog zelenog plana koje podržavaju ispunjavanje postojećih nacionalnih obveza koje proizlaze iz direktiva EU-a o otpadu, a posebice ciljeva do 2035. godine određenih Direktivom 2008/98/EZ – povećanje odvajanja i recikliranja otpada na 65% i smanjenje odlaganja otpada na 10%.

U okviru OPKK 2014.-2020. sklopljeni su Ugovori o dodjeli bespovratnih sredstava za sufinanciranje izgradnje CGO Babina gora, Lećevica, Lučino razdolje i Piškornica. koji doprinose ispunjenju mjera iz Plana gospodarenja otpadom Republike Hrvatske za razdoblje 2023. do 2028. godine („Narodne novine“, broj 84/23). Tijekom provedbe ovih projekata došlo je do kašnjenja u provedbi zbog poteškoća u provođenju postupaka javne nabave (ponavljanje postupaka zbog žalbi izjavljenih Državnoj komisiji za kontrolu postupaka javne nabave i porasta cijena na građevinskom tržištu uslijed pandemije COVID-19 i krize uzrokovane ratom u Ukrajini). Rast cijena radova i građevinskih materijala uzrokovao je rast prihvatljivih troškova za projekte CGO-a, jer su ugovoreni iznosi za radove na izgradnji CGO-a znatno veći od iznosa odobrenih u Ugovorima o dodjeli bespovratnih sredstava. S obzirom da izgradnja 4 navedena projekta CGO-a nije završena do kraja razdoblja prihvatljivosti izdataka za OPKK 2014.-2020., odnosno do 31. prosinca 2023. godine, ovi projekti planiraju se nastaviti sufinancirati kroz PKK 2021.-2027., a za dijelove investicije (pretovarne stanice) osigurana su sredstva i iz Nacionalnog plana oporavka i otpornosti 2021.-2026. (u daljnjem tekstu: NPOO 2021.-2026.). Za sva četiri projekta radovi na izgradnji CGO-a su u tijeku, a sukladno Planu gospodarenja otpadom Republike Hrvatske za razdoblje 2023. do 2028. godine („Narodne novine“, broj 84/23) očekivani rok završetka radova za CGO-e Babina gora i Lučino razdolje je 2026. godina, a za CGO-e Lećevica i Piškornica 2028. godina.

Ugovori o dodjeli bespovratnih sredstava u okviru PKK 2021.-2027. još nisu potpisani jer je projektna dokumentacija za sva 4 projekta CGO-a trenutno na pregledu u IQR-u (Nezavisna kontrola kvalitete) i JASPERS-u, stoga je Odlukom Vlade o koordinaciji aktivnosti vezanih uz izgradnju četiri centra za gospodarenje otpadom od 4. travnja 2024., KLASA: 022-03/24-04/164, URBROJ: 50301-05/27-24-1, osigurano sufinanciranje projekata u 2024. godini kroz Državni proračun, putem Ugovora o privremenom sufinanciranju. Sredstva za financiranje kroz Ugovore o privremenom sufinanciranju planirana su za 2024. godinu na Razdjelu 078, Glavi 07805 Ministarstvo zaštite okoliša i zelene tranzicije, aktivnosti K905056 Program Konkurentnost i Kohezija 2021. – 2027., na izvoru 43.

Prema procjenama, nakon završetka isplata sredstava po Ugovorima o privremenom sufinanciranju, za projekte izgradnje 4 CGO-a kroz PKK 2021.-2027. potrebno je osigurati ukupno 293.977.202,00 EUR za prihvatljive troškove projekata. S obzirom da su sredstva dostupna iz PKK 2021.-2027. ograničena, odnosno za svaki od 4 projekta izgradnje CGO-a dostupno je 14.389.924,00 EUR iz Europskog fonda za regionalni razvoj, procjenjuje se da je u razdoblju 2025.-2028. u Državnom proračunu i u Financijskom planu Fonda za zaštitu okoliša i energetsku učinkovitost (u daljnjem tekstu: Fond) potrebno osigurati 96.160.463,00 EUR. Okvirna raspodjela sredstava po izvorima sufinanciranja prikazana je u tablici u nastavku:

|  |  |  |  |  |  |
| --- | --- | --- | --- | --- | --- |
| **CGO** | **PKK preostalo za sufinanciranje** | **EU** | **Ministarstvo**  | **Fond** | **Korisnik** |
| Piškornica | 91.563.233,00 | 14.389.924,00 | 31.719.412,00 | 31.719.412,00 | 13.734.485,00 |
| Lećevica | 93.578.043,00 | 14.389.924,00 | 32.575.706,00 | 32.575.706,00 | 14.036.706,00 |
| Babina gora | 41.489.197,00 | 14.389.924,00 | 10.437.947,00 | 10.437.947,00 | 6.223.380,00 |
| Lučino razdolje | 67.346.729,00 | 14.389.924,00 | 21.427.398,00 | 21.427.398,00 | 10.102.009,00 |
| **UKUPNO** | **293.977.202,00** | **57.559.696,00** | **96.160.463,00** | **96.160.463,00** | **44.096.580,00** |

Sredstva Europskog fonda za regionalni razvoj za financiranje ovih projekata u okviru PKK 2021.-2027. planirana su u Državnom proračunu Republike Hrvatske za 2024. godinu i projekcijama za 2025. i 2026. godinu, na Razdjelu 078, Glavi 07805 Ministarstvo zaštite okoliša i zelene tranzicije, aktivnosti K905056 Program Konkurentnost i Kohezija 2021. – 2027., na izvoru 563.

Sredstva za dio investicije koji se odnosi na pretovarne stanice planirana su u Državnom proračunu Republike Hrvatske za 2024. godinu i projekcijama za 2025. i 2026. godinu, na Razdjelu 078, Glavi 07805 Ministarstvo zaštite okoliša i zelene tranzicije, aktivnosti K779057 NPOO – Nacionalni program oporavka i otpornosti, na izvoru 581.

Sredstva Državnog proračuna za financiranje investicija iz područja gospodarenja otpadom planirana su u Državnom proračunu Republike Hrvatske za 2024. godinu i projekcijama za 2025. i 2026. godinu, na Razdjelu 078, Glavi 07805 Ministarstvo zaštite okoliša i zelene tranzicije, aktivnosti K905056 Program Konkurentnost i Kohezija 2021. – 2027., na izvoru 11. Na izvoru 11 u 2024. nisu planirana sredstva, dok je u 2025. godini planiran iznos od 10.000.000,00 EUR, a u 2026. godini iznos od 69.930.529,00 EUR. S obzirom na dostavljene planove potrošnje sredstava od korisnika, sukladno dinamici izvođenja radova, sredstva potrebna u 2025. i 2026. godini planirat će se u okviru limita Ministarstva zaštite okoliša i zelene tranzicije, koje će Vlada Republike Hrvatske utvrditi Odlukom o proračunskom okviru za razdoblje 2025. - 2027., u ukupnom iznosu od 48.918.540,00 EUR. Preostala sredstva koja će biti potrebna za sufinanciranje 4 projekta izgradnje CGO-a u iznosu od 47.241.923,00 EUR bit će potrebno osigurati kroz projekcije za 2027. i 2028. godinu, stoga Ministarstvo zaštite okoliša i zelene tranzicije traži suglasnost Vlade RH za preuzimanje obveza na teret sredstava Državnog proračuna Republike Hrvatske u 2025., 2026., 2027. i 2028. godini i to po godinama i u iznosima kako slijedi:

|  |  |
| --- | --- |
| Godina | Izvor 11 Opći prihodi i primici |
| 2025. | 16.684.764,00 |
| 2026. | 32.233.777,00 |
| 2027. | 20.108.988,00 |
| 2028. | 27.132.934,00 |
| Ukupno | 96.160.463,00 |

S obzirom na trenutnu ograničenu dostupnost sredstava iz PKK 2021.-2027., kod sljedećih izmjena PKK 2021.-2027. i preraspodjele sredstava razmotrit će se povećanje iznosa dostupnih EU sredstava za projekte izgradnje 4 CGO-a, pri čemu će se iznosi sredstava Državnog proračuna i Fonda smanjiti sukladno povećanju EU sredstava.

Sredstva Fonda u ukupnom iznosu najviše do 96.160.463,00 EUR za sufinanciranje procijenjenih i prihvatljivih troškova Projekata osigurana su djelomično na aktivnosti K200003 – Gospodarenje otpadom - Izgradnja centara za gospodarenje otpadom iz prihoda od prodaje emisijskih jedinica putem dražbi sukladno Planu korištenja financijskih sredstava dobivenih od prodaje emisijskih jedinica putem dražbi u Republici Hrvatskoj do 2020. godine u iznosu od 23.808.065,37 EUR (ovisno o dinamici provedbe projekata do isteka privremenog financiranja sredstva mogu biti i u manjem iznosu), iz prihoda od prodaje emisijskih jedinica putem dražbi sukladno Planu korištenja financijskih sredstava dobivenih od prodaje emisijskih jedinica putem dražbi u Republici Hrvatskoj od 2021. do 2025. godine u iznosu od 5.927.035,85 EUR, te će se preostali iznos sredstava osigurati sukladno raspoloživim izvorima financiranja i dinamici provođenja projekata u financijskom planu Fonda za 2025. godinu s projekcijama za 2026. i 2027. godinu odnosno u financijskom planu u godini u kojoj obveza dospijeva.

Raspoloživi izvori financiranja Fonda, osim već osiguranih sredstava, mogu biti prihodi od naknade za odlaganje otpada sukladno Zakonu o gospodarenju otpadom i prihodi od prodaje emisijskih jedinica putem dražbi sukladno planu korištenja financijskih sredstava u razdoblju od 2026.godine sukladno Zakonu o klimatskim promjenama i zaštiti ozonskog sloja.

Donošenjem ove Odluke podupire se nastavak sufinanciranja izgradnje 4 CGO-a, što je nužno za nastavak i uspješan završetak provedbe ovih projekata, koji doprinose ispunjenju pokazatelja iz PKK 2021.-2027., kao i ispunjenju Cilja 1. Komunalni otpad i Mjere 5. Izgradnja centara za gospodarenje otpadom iz Plana gospodarenja otpadom Republike Hrvatske za razdoblje 2023. – 2028. godine („Narodne novine“, broj 84/23).

Ministarstvo zaštite okoliša i zelene tranzicije, Fond i Korisnici projekata pripremit će Ugovore o sufinanciranju projekata kojima će se za svaki pojedini projekt definirati iznos preostalih prihvatljivih troškova i točni omjeri sufinanciranja, kao i Ugovore o dodjeli bespovratnih sredstava za projekte koji se nastavljaju financirati u okviru PKK 2021.-2027.

Zbog svega navedenog predlaže se donošenje ove Odluke. Temeljem Odluke Vlade RH od 4. travnja 2024. (KLASA: 022-03/24-04/164, URBROJ: 50301-05/27-24-1), korisnik osigurava sufinanciranje od 10% za sve prihvatljive troškove koji mu se isplaćuju u 2024. kroz Ugovore o privremenom sufinanciranju. Temeljem ove Odluke Vlade RH sklopit će se ugovori o sufinanciranju sukladno kojima korisnik osigurava sufinanciranje od 15% za sve prihvatljive troškove koji će biti isplaćeni u 2025. i narednim godinama, a koji nisu bili isplaćeni kroz Ugovore o privremenom sufinanciranju.